Raġel minn Ħal Balzan inżamm taħt arrest preventiv wara li dalgħodu deher fil-Qorti mixli fuq pussess ta’ kokaina, ħasil ta’ flus u b’pussess ta’ armi tan-nar. Pierre Cremona, li għandu 40 sena, wieġeb mhux ħati tal-akkużi miġjuba kontrieh u li sar riċediv, fuq każijiet li seħħew fil-jiem li għaddew.   L-imputat, li huwa bejjiegħ tal-karozzi, ġie arrestat wara li nstab li kien fil-pussess ta’ droga, filwaqt li nqabad li fil-karozza tiegħu kellu mal-€10,000.   Instab ukoll li kien fil-pussess ta’ żewġ armi tan-nar bla liċenzja, waħda fil-ħanut tiegħu u l-oħra fid-dar tiegħu. L-Ispettur Herman Mula oġġezzjona għat-talba tal-avukati tal-akkużat Franco Debono u Veronique Dalli biex jinħeles mill-arrest.  Il-Maġistrat Neville Camilleri ċaħad it-talba tal-avukati u ordna biex l-imputat jinżamm taħt arrest preventiv.